**Pårørenderåds orientering d. 16.6.2020, telefonmøde**

*Tilstede: Runa Steenfeldt, Hans Lykkegaard og Thomas Borup (ref.)*

1. Status på smittesituation/symptomer blandt beboere, brugere, medarbejdere.

Uforandret situation, bortset fra én borger på en institution på udsatteområdet under socialområdet i Randers kommune, der har opholdt sig på sygehus i perioden. Ingen øvrige smittede på denne institution, hverken borgere eller medarbejdere.

1. Status på hverdagen på døgntilbud.

De små bofællesskaber:

Borgerne er i gang med dagtilbud igen og oplever det som positivt. Borgerne håndterer de nye rutiner rigtig godt.

Døgninstitutioner:

Ro på området, borgerne oplever at det er godt at komme afsted.

1. Status/erfaringer omkring besøgsforbud.

Fra politisk hold er det meldt ud, at der skal ske yderligere lempelser. Der er imidlertid ikke kommet en bekendtgørelse, der beskriver hvordan. Randers Kommune har henvendt sig til ministeriet for at rykke for svar. Meldingen er, at bekendtgørelsen ikke er færdig. Såvel kommunen og de pårørende undrer sig over at det trækker ud.

Der bliver i denne uge sendt en beskrivelse fra bosteder/bofællesskaber af, hvordan vi indenfor den ramme, vi har, praktisk håndterer besøgsforbuddet.

1. Status på genåbning af dagtilbud.

GAIA og CBR helt åbent, ACR dog undtaget 11 borgere, som fortsat får tilbud på døgninstitution. Tidshorisonten for disse borgeres tilbagevenden til ACR er nogle uger. Klub 85 normal drift fra denne uge, idet forsamlingsforbuddet er udvidet til 50.

1. Status på kommunikation mellem tilbud og pårørende.

Samarbejdet med de pårørende forløber generelt godt. Der søges dialog fra alles sider, når der er tale om behov for fortolkninger.

1. Eventuelt.

I næste uge holder Runa og Gitte (ny leder af bostederne) møde med pårørenderådsformændene i nord/syd om en evt. sammenlægning af rådene.

Vedr. pårørenderåd for de små bofællesskaber er det aftalt med Birgitte Petersen, at Thomas udarbejder et forslag til en mødestruktur, der lægger op til involvering af alle pårørende. Denne model præsenteres efter sommerferien.